text: Wadannan mahukunta masu kirkiro fitina, wadanda ta hanyar kirkira da kuma ba da makamai wa kungiyoyi ('yan ta'adda) masu kafirta musulmi, sun sanya kasashen musulmi cikin yakin basasa, kisa da zubar da jinin wadanda ba su ci ba su sha ba da kuma zubar da jinin mutane a kasashen Yemen, Iraki, Sham (Siriya), Libiya da sauran kasashe. A daidai lokacin da wadannan 'yan siyasa marasa tsoron Allah suke mika hannayen abokantaka ga haramtacciyar kasar sahyoniyawa 'yan mamaya, a daidai lokacin da kuma suka rufe idanuwansu daga wahalhalu masu tsanani da Palastinawa suke ciki sannan kuma suna baza zalunci da cin amanarsu a kan garuruwa da kauyukan kasar Bahrain. Su kuwa wadannan shugabanni marasa addini da lamiri, wadanda suka haifar da abin da ya faru a Mina sannan kuma ta hanyar fakewa da sunan masu hidima wa haramai biyu suna keta hurumin haramin Allah da kashe bakin Allah Mai Rahama a ranar Babbar Salla a Mina, sannan kuma kafin hakan a Masjid al-Haram, su din ne a halin yanzu suke maganar bai kamata a siyasantar da lamarin hajji ba sannan kuma suna zargin wasu da aikata babban sabon da su da kansu ne suka aikata da kuma yin sanadiyyar faruwarsa.